CELEX: 62012TN0489
Language: et
Date: 2012-11-08 00:00:00
Title: Kohtuasi T-489/12: 8. novembril 2012 esitatud hagi — Planet versus komisjon

26.1.2013   
            
            
               ET
            
            
               Euroopa Liidu Teataja
            
            
               C 26/55
            
         8. novembril 2012 esitatud hagi — Planet versus komisjon
   (Kohtuasi T-489/12)
   2013/C 26/111
   Kohtumenetluse keel: kreeka
   
      Pooled
   
   
      Hageja: Planet AE Anonimi Etairia Parochis Symvouleftikon Ypiresion (nõustamisteenust osutav aktsiaselts) (Ateena, Kreeka) (esindaja: advokaat V. Christianos)
   
      Kostja: Euroopa Komisjon
   
      Nõuded
   
   Hageja palub Üldkohtul:
   
               —
            
            
               tuvastada, et kuna Euroopa Komisjon lükkas tagasi hageja kõrgastme juhtide personalikulud, siis on ta rikkunud lepinguid ONTOGOV, FIT ja RACWeb, ning et hageja kõrgastme juhtide personalikulud, mis on nimetatud lepingute alusel komisjonile esitatud kogusummas 547 653,42 eurot, vastavad rahastamistingimustele ja hageja ei pea neid komisjonile tagasi maksma;
            
         
               —
            
            
               mõista hageja kohtukulud välja komisjonilt.
            
         
      Väited ja peamised argumendid
   
   Käesolev hagi põhineb ELTL artiklil 272 ja artikli 340 esimesel lõigul ja käsitleb komisjoni vastutust, mis tuleneb järgmistest lepingutest: a) nr 507237 projekti „Ontology enabled E-Gov Service Configuration” (ONTOGOV) täitmise kohta, b) nr 027090 projekti „Fostering self-adaptive e-government service improvement using semantic technologies (FIT)” täitmise kohta ja c) nr 045101 projekti „Risk Assessment for Customs in Western Balkans (RACWeb)” täitmise kohta. Hageja väidab nimelt, et kuigi tema täitis oma lepingulised kohustused täielikult, nõuetekohaselt ja väga edukalt, lükkas komisjon eespool nimetatud lepinguid ja auditi läbiviimise korda rikkudes tagasi hageja personalikulud kolme kõrgastme juhti puudutavas osas.
   Täpsemalt põhjendab hageja oma hagi kahe väitega:
   
               —
            
            
               Esimene väide, et hageja ei ole tegelikult oma lepingulisi kohustusi personalikulude osas rikkunud, kuna: a) hageja kolme kõrgastme juhi personalikulud vastavad asjassepuutuvate lepingute sätete põhjal kõigile rahastamistingimustele; b) kõrgastme juhtide osavõtt rahastatavatest projektidest ei ole lepingutega tegelikult keelatud.
            
         
               —
            
            
               Teine väide, et komisjon rikkus auditi läbiviimise käigus oma lepingulisi kohustusi, kuna: a) komisjon rikkus auditi läbiviimisel nii Kreeka kui ka rahvusvahelisi auditistandardeid; b) komisjoni nõue esitada dokumendid, mida Planet ei ole tegelikult kohustatud säilitama, kujutab endast asjassepuutuvate lepingute rikkumist ja katset muuta tagantjärele ühepoolselt Planeti lepingulisi kohustusi; c) asjaomase auditi järeldused on vastuolus komisjoni poolt Planetis varem läbi viidud auditi järeldustega.